Bħala parti mill-missjoni tagħha li tagħmel il-wirt kulturali aċċessibbli għall-pubbliku, Heritage Malta qiegħda tintroduċi fis-sit elettroniku tagħha, katalgu ta’ skulturi Greko-Rumani li jiffurmaw parti mill-Kollezzjoni Nazzjonali ta Malta. Kull oġġett imsemmi fil-katalgu huwa akkumpanjat minn riċerka dettaljata ppreżentata mill-Professur tal-Arkeoloġija fl-Università ta’ Malta Anthony Bonanno. Dawn l-iskulturi jinsabu esebiti fil-Mużew Nazzjonali tal-Arkeoloġija l-Belt Valletta, fil-Mużew tal-Arkeoloġija t’Għawdex fiċ-Ċittadella, u fid-Domvs Romana, ir-Rabat, Malta. Għalkemm bħalissa, dawn il-mużewijiet huma magħluqa minħabba l-imxija tal-COVID-19, il-pubbliku huwa mistieden jara u jiskopri aktar informazzjoni dwar din il-kollezzjoni hawn . Bosta mix-xogħolijiet li ġew inklużi f’dan il-katalgu nstabu fl-1881 waqt skavi arkeoloġiċi li saru fis-sit tad-Domus Romana r-Rabat, Malta. Il-provenjenza tal-bqija mhiex magħrufa, għalkemm uħud jippuntaw lejn Għawdex. Il-materjal ta’ dawn ix-xogħolijiet ivarja mill-ġebla tal-franka għal irħam abjad ta’ grana rozza, għal grana fina u oħra ifjen tal-irħam abjad. Kull wieħed minn dawn ix-xogħolijiet għandu l-istorja partikolari tiegħu. Għalkemm oriġinarjament l-iskulturi Rumani kienu magħrufa għall-kopji li ħolqu ta’ biċċiet tal-arti Griegi, maż-żmien huma kkontribwew qatiegħ b’xogħolijiet mill-iprem tagħhom.